Z Á P I S N I C A č. 15

**z 15. riadneho zasadnutia Obecného zastupiteľstva obce Perín – Chym , dňa 05.05.2017**

**Prítomní :** podľa prezenčnej listiny

**Za overovateľov zápisnice:** Karol Kočiš, Róbert Kapaló

**Návrhová komisia:** Ing. Roland Vinter

**Zapísala :** Ing. M. Štefánová

1. Otvorenie *(určenie zapisovateľa, overovateľov zápisnice; voľba návrhovej komisie; schválenie programu)*
2. Informácia starostu obce
3. Informácia o Návrhu Územného plánu obce
4. Plánované akcie obce na rok 2017
5. Informácia finančnej komisie o hospodárení obce
6. Stavebné práce v intraviláne obce (chodníky, rigoly, oplotenia pozemkov)
7. Rôzne (interpelácie poslancov, žiadosti občanov)
8. Diskusia
9. Záver

**K bodu č.1:**

Zasadnutie obecného zastupiteľstva sa začalo príhovorom starostu obce MVDr. Ladislava Molnára PhD., ktorý srdečne privítal poslancov a všetkých prítomných. Starosta oboznámil prítomných s programom zasadnutia, s ktorým všetci prítomní poslanci súhlasili. Starosta navrhol overovateľov a zapisovateľku zápisnice, ako aj člena návrhovej komisie, ktorí boli schválení.

**K bodu č. 2**

V tomto bode starosta informoval prítomných o nasledovnom:

* Bol prijatý do pracovného pomeru Imrich Kuma v rámci projektu z Úradu práce, soc. vecí a rodiny - § 50j – na 9 mesiacov.
* Uzavrela sa dohoda s handicapovaným občanom- Ladislavom Brindzom-, ktorý poskytuje informácie a kopírovacie služby občanom počas nestránkových dní.
* Zamestnanci úradu sa hneď z jari pustili do čistenia okrajov ciest – v smere na Gomboš a v smere od PD Perín do Chymu, so súhlasom Správy ciest. Odstránené kríky a zrezané konáre boli spálené po súhlase hasičského zboru.
* Konečne boli osadené značky zákazu nákladnej dopravy v smere na Seňu, odstránilo sa značenie mimo obsluhy a bol vyzvaný PZ vo Veľkej Ide, aby zvýšili hliadkovú činnosť na tomto úseku. Niektorí začali obec obchádzať cestou cez bývalé záhradníctvo, preto bola vyhotovená rampa s kľúčom na Obecnom úrade.
* Došlo k úniku väzňa, ktorý pracoval na rybníkoch, podarilo sa ho dolapiť, okrem toho  bol v Chyme vyšetrovaný trestný čin podvodu, pri ktorom bola poškodená staršia pani. Podozriví sú osoby z Maďarska, riešením by bolo zavedenie kamerového systému.
* V Gomboši boli prichytení pri čine občania vyvážajúci odpad na ilegálnu skládku odpadu, na odstránenie ktorej obec žiada dotáciu z Environmentálneho fondu. Keďže sú k dispozícii fotografie, polícia to rieši.
* V Čečejovciach bolo vyhlásené ohnisko nákazy vtáčej chrípky, spadáme do zóny dohľadu a preto bolo treba spísať množstvo zvierat v jednotlivých domácnostiach.
* Pri Košiciach sa vyskytol včelí mor a preto starosta zdôraznil nutnosť veterinárnej správy pri kočovaní včiel, čo je aj súčasťou platného VZN. Pri vodojemoch v Períne a v Chyme sú miesta vyčlenené pre včelstvo.
* Na školskom dvore v Períne už zamestnanci obce finišujú na prácach na novom altánku, kde sa bude konať deň detí 17.06.2017.
* V blízkej dobe bude realizované oplotenie ihriska v Chyme a potom aj cintorín vo Vyšnom Lánci. Betónové oplotenie medzi kultúrnym domom a susedom bude osadené budúci týždeň. Výmena oplotenia bude realizovaná aj okolo zberného dvora. Tomu však predchádzalo geodetické zameranie. Zamerané boli aj komunikácie v Períne.
* Čaká nás voľba hlavného kontrolóra obce.
* Prebehli obstarávacie práce na projekt rekonštrukcie kultúrneho domu v Chyme.
* V máji bude vyhodnotenie projektu cyklotrasy.
* Uvažuje sa o klimatizácii v sobášnej sieni, v priestoroch úradu a v salóniku.

Prebehlo hlasovanie – prijaté uznesenie č. 110

**K bodu č.3**

Pri verejnom rokovaní o Návrhu územného plánu boli predložené požiadavky zo strany občanov a organizácií, ktoré boli odoslané spracovateľom. Boli doplnené a osobou spôsobilou na vykonanie odbornou posudkovou bol vypracovaný posudok. Na základe podkladov bolo Okresným úradom Košice-okolie, odborom starostlivosti o ŽP, vypracované záverečné stanovisko. Nakoľko demografickej krivke postačuje územie intravilánu, zamietajú možnosť výstavby na ornej pôde. Teda povolená bude výstavba na záhradách v intraviláne obce. Starosta predostrel plán budúcej prístupovej komunikácie v Períne s prekládkou dvoch stĺpov elektrického vedenia na obecnom pozemku vedľa pozemku pána Grentzera. Pravdepodobne koncom júna bude možné pristúpiť k schváleniu územného plánu.

**K bodu č. 4**

V tomto bode pán starosta predostrel plán obecných akcií na rok 2017, ktorý bol prejednávaný na pracovnej porade:

17.06.2017 Deň detí

18.06.2017 Ekumenická omša v reformovanom kostole

08.07.2017 Deň obce vo Vyšnom Lánci spojené s oslavou 750.-tého výročia založenia obce

26.08.2017 Deň obce v Chyme

16.09.2017 Deň obce v Períne

**K bodu č. 5**

Starosta odovzdal slovo predsedovi finančnej komisie Ing. Rolandovi Vinterovi. Máme za sebou prvý kvartál, čerpanie prebieha podľa schváleného rozpočtu. Do pozornosti upriamil hlavne výšku spoluúčasti na projektoch, na ktoré boli podané žiadosti o dotáciu. V súčasnej dobe ekonómka spolu s audítorkou pracujú na záverečnom účte a audite.

**K bodu č. 6**

V tomto bode starosta informoval o plánovaných stavebných prácach v obci:

- oplotenie ihriska v Chyme

- oplotenie zberného dvora a cintorína vo Vyšnom Lánci

- rigoly v Períne, Chyme a vo Vyšnom Lánci (dokončenie toho, čo už bolo začaté)

- na jeseň sa bude pokračovať v údržbe a čistení okrajov ciest v smere na Vyšný Lánec, aby sa predišlo nehodám pri kolízii vozidiel so zverou.

Prebehlo hlasovanie k bodom 3-6, prijaté uznesenie č.111

**K bodu č. 7**

Jednou zo žiadostí, ktoré boli doručené na Obecný úrad v Períne bola žiadosť Východoslovenskej vodárenskej spoločnosti o uzatvorenie zmluvy o zriadení vecného bremena v súvislosti s výstavbou stavby „Skupinový vodovod obcí údolia Kaňapty“. V zmluve citujú tri geometrické plány, ktoré by mali zobrazovať rozsah vecného bremena, ale geometrické plány nie sú k dispozícii. Starosta neodporúčal poslancom, aby odsúhlasili návrh uznesenia, nakoľko nie sme informovaní o rozsahu vecného bremena.

Starosta predniesol návrh na uznesenie : „Obecné zastupiteľstvo v Períne – Chyme **s a  uznáša**na uzatvorení zmluvy o zriadení vecného bremena v prospech Východoslovenskej vodárenskej spoločnosti, a.s. v rámci stavby „Skupinový vodovod obcí údolia Kaňapty“.“ Pri hlasovaní boli všetci prítomní poslanci proti tomuto návrhu.

V ďalšom starosta prečítal informáciu ORPZ v Košiciach – okolie o rozbore protiprávnej činnosti v katastri obce Perín-Chym za obdobie od 01.01.2016 do 31.12.2016.

Hlasovalo sa, prijaté uznesenie č. 112

Pani JUDr. Klaudia Plšková podala žiadosť o súhlas k budúcom bezodplatnom prevodu vlastníckeho práva na obec, na prístupovú komunikáciu k novopostaveným stavbám. Ide o pozemky na Senskej ulici, pri ktorých práve prebieha výstavba rodinných domov. Poslanec Štefán skonštatoval, že bude problém výjazdu zo spomínanej prístupovej komunikácie na hlavnú cestu a opýtal sa, či nebude problém v prípade dažďov a väčšieho množstva snehu, resp. ako bude riešené verejné osvetlenie. Táto prístupová komunikácia môže byť v budúcnosti prepojená s komunikáciou, ktorá bude vytvorená pre budúcu výstavbu domov v záhradách. Diskutovalo sa aj o rigole na Senskej ulici.

Hlasovalo sa a bolo prijaté uznesenie č. 113 s výhradami.

Pán Lukáš Trembecki podal žiadosť na odkúpenie obecných pozemkov o výmere cca 100 m2. Nakoľko ide o pozemky, na ktorých obec má záujem vytvoriť prístupovú komunikáciu, starosta neodporúčal poslancom vyhovieť tejto žiadosti.

Návrh uznesenia: „Obecné zastupiteľstvo v Períne – Chyme **sa  uznáša** na zámere predaja obecného pozemku p.č. 275, v k.ú. Perín a časti p.č. 276 v k.ú. Perín formou priameho predaja na základe žiadosti Lukáša Trembeckeho .“ Proti návrhu hlasovalo 5 poslancov a zdržali sa 2 poslanci (K. Kočiš a R. Kapaló) – neprijaté uznesenie.

Poslanec B. Damko sa opýtal na kontrolóra obce, či skončil a odišiel sám? Hlavnému kontrolórovi obce konči funkčné obdobie a je nutná nová voľba.

Poslanec R. Kapaló sa vyjadril k potrebe rigolu vo Vyšnom Lánci. Starosta potvrdil, že po prácach na oplocovaní sa pristúpi k oprave rigolov. Ďalej poslanec navrhol zriadenie klimatizácie aj v sále KD a výsadbu kvetov na verejných priestranstvách obce.

**K bodu č. 8**

Pán Jaroslav Trembecki sa vyjadril k potrebe rigola na Chymskej ulici aj na dieru v ceste. Starosta potvrdil nutnosť rigola, nakoľko chemické odstránenie buriny situáciu iba zhoršilo.

Pán Tibor Kašela sa opýtal, že prečo chce obec investovať do cesty na Senskej ulici pri novostavbách kvôli štyrom domom? Chcel objasniť, či sa bude dať stavať na záhradách. Pán Matúš Kašela sa opýtal, či obec vyasfaltuje cestu. Starosta povedal, že ak príde výzva na podávanie žiadosti o dotáciu, tak sa obec bude uchádzať o dotáciu. Diskutovalo sa o prístupovej komunikácii na Senskej ulici k novostavbám.

Ďalej pán M. Kašela vyjadril nespokojnosť so skorým vypínaním verejného osvetlenia. Pýtal sa aj prečo nebola pozvaná sestra pána Kašelu ku stavebnému konaniu? Odpoveďou bolo, že pani Sedláková nebola účastníčkou konania, nakoľko nie je priamou susedou.

M. Kašela nahlásil mŕtve zvieratá a neporiadok v extraviláne obce.

**K bodu č. 9**

Pán starosta sa na záver poďakoval všetkým prítomným za účasť a ukončil zasadnutie OZ.

.............................. ................................... .............................................

Karol Kočiš Róbert Kapaló MVDr. Ladislav Molnár PhD.

overovateľ overovateľ starosta obce

**PRIJATÉ UZNESENIA**

**z 15. riadneho zasadnutia Obecného zastupiteľstva obce Perín – Chym , dňa 05.05.2017**

**UZNESENIE č.110**

Obecné zastupiteľstvo v Períne – Chyme **b e r i e na vedomie**  informáciu starostu za uplynulé obdobie od posledného zasadnutia OZ.

Hlasovanie : za: 7 , proti : 0 , zdržali sa: 0

**UZNESENIE č. 111**

Obecné zastupiteľstvo v Períne – Chyme **b e r i e na vedomie**  informáciu starostu:

1. k Návrhu územného plánu a o záverečnom stanovisku z posúdenia strategického dokumentu,
2. o plánovaných akciách obce Perín-Chym na rok 2017,
3. o finančnom hospodárení obce
4. o stavebných prácach v intraviláne obce

Hlasovanie : za: 7 , proti : 0 , zdržali sa: 0

**UZNESENIE č. 112**

Obecné zastupiteľstvo v Períne – Chyme **b e r i e na vedomie**  informáciu ORPZ v Košiciach – okolie o rozbore protiprávnej činnosti v katastri obce Perín-Chym za obdobie od 01.01.2016 do 31.12.2016.

Hlasovanie : za: 7 , proti : 0 , zdržali sa: 0

**UZNESENIE č. 113**

Obecné zastupiteľstvo v Períne – Chyme **s a  u z n á š a** na budúcom bezodplatnom prevode vlastníckeho práva na:

p.č.44/4 registra C KN, k.ú. Perín, druh pozemku záhrady o výmere 30 m2

p.č.44/5 registra C KN, k.ú. Perín, druh pozemku záhrady o výmere 117 m2

p.č.44/12 registra C KN, k.ú. Perín, druh pozemku záhrady o výmere 97 m2

p.č.45/1 registra C KN, k.ú. Perín, druh pozemku zastavané plochy a nádvoria o výmere 32 m2,

p.č.45/5 registra C KN, k.ú. Perín, druh pozemku zastavané plochy a nádvoria o výmere 232 m2,

v prospech obce Perín-Chym s nasledovnými výhradami:

1. zabezpečenie priechodnosti komunikácie v celom rozsahu až po okraj intravilánu obce
2. vybudovanie adekvátneho rigolu na odvedenie dažďovej vody
3. vytýčenie a umiestnenie verejného osvetlenia.

Hlasovanie : za: 6 , proti : 1 ( G.Vinter) , zdržali sa: 0